和梅聖俞詠昌言五物 淡樹石屏
作者：司馬光
朝代：宋

paragraphs: 昔行鞏洛間，馬瘦天復陰。
寒煙淡不收，一拂横長林。
當時無畫工，負此清賞心。
今朝石上迹，歷歷皆可尋。
輕素已紛泊，老榦仍蕭森。
坐令高興還，野氣生衣襟。
丹青不耐久，風日易消侵。
何如造化真，更彼歲月深。
昌言家素貧，購此糜百金。
請鐫好事名，千古無消沈。